62022CJ0301_RES
Asia C-301/22
Peter Sweetman
vastaan
An Bord PleanálajaIrlanti ja Attorney General
(Ennakkoratkaisupyyntö – High Court (ylempi piirituomioistuin, Irlanti))
Unionin tuomioistuimen tuomio (toinen jaosto) 25.4.2024
Ennakkoratkaisupyyntö – Ympäristö – Direktiivi 2000/60/EY – Euroopan unionin vesipolitiikka – 4 artiklan 1 kohdan a alakohta – Pintavesiä koskevat ympäristötavoitteet – Jäsenvaltioiden velvollisuus olla myöntämättä lupaa hankkeelle, joka mahdollisesti aiheuttaa pintavesimuodostuman tilan huononemisen – 5 artikla ja liite II – Pintavesimuodostumatyyppien ominaispiirteiden tarkastelu – 8 artikla ja liite V – Pintavesien tilan luokittelu – 11 artikla – Toimenpideohjelma – Hanke, joka koskee veden ottamista järvestä, jonka pinta-ala on alle 0,5 km2
Ympäristö – Unionin vesipolitiikka – Direktiivi 2000/60 – Velvoite määritellä tyypille ominaiset vertailuolot pintavesimuodostumille – Ulottuvuus – Pienet järvet – Soveltamisalan ulkopuolelle jääminen
(Euroopan parlamentin ja neuvoston direktiivin 2000/60 5 artiklan 1 kohdan ensimmäinen luetelmakohta ja liite II)
(ks. 26–31 ja 41 kohta sekä tuomiolauselman 1 kohta)
Ympäristö – Unionin vesipolitiikka – Direktiivi 2000/60 – Velvoite laatia pintavesien tilan seuraamiseksi ohjelmia – Ulottuvuus – Pienet järvet – Soveltamisalan ulkopuolelle jääminen
(Euroopan parlamentin ja neuvoston direktiivin 2000/60 8 artikla ja liitteet II ja V)
(ks. 32–41 kohta sekä tuomiolauselman 1 kohta)
Ympäristö – Unionin vesipolitiikka – Direktiivi 2000/60 – Pintavesiä koskevat ympäristötavoitteet – Velvollisuus panna täytäntöön tarvittavat toimenpiteet pintavesimuodostumien tilan parantamiseksi ja huononemisen ehkäisemiseksi – Sellaista hanketta koskeva lupahakemus, joka mahdollisesti vaikuttaa pieneen järveen – Toimivaltaisten viranomaisten velvollisuus arvioida tällaisen hankkeen vaikutuksia muihin pintavesimuodostumiin – Ulottuvuus
(Euroopan parlamentin ja neuvoston direktiivin 2000/60 4 artiklan 1 kohdan a alakohta)
(ks. 45, 48–61 ja 69 kohta sekä tuomiolauselman 2 kohta)
Ympäristö – Unionin vesipolitiikka – Direktiivi 2000/60 – Pintavesiä koskevat ympäristötavoitteet – Velvollisuus panna täytäntöön tarvittavat toimenpiteet pintavesimuodostumien tilan parantamiseksi ja huononemisen ehkäisemiseksi – Sellaista hanketta koskeva lupahakemus, joka mahdollisesti vaikuttaa pieneen järveen – Toimivaltaisten viranomaisten velvollisuus varmistaa, että hanke on yhteensopiva asianomaiselle vesipiirille laaditun toimenpideohjelman kanssa – Ulottuvuus
(Euroopan parlamentin ja neuvoston direktiivin 2000/60 4 artiklan 1 kohdan a alakohta ja 11 artikla)
(ks. 62–69 kohta sekä tuomiolauselman 2 kohta)
Tiivistelmä
Unionin tuomioistuin, jolle High Court (ylempi piirituomioistuin, Irlanti) esitti ennakkoratkaisupyynnön, täsmentää nyt käsiteltävässä asiassa ympäristövelvoitteita, jotka jäsenvaltioilla on direktiivin 2000/60 (
1
) nojalla niiden alueilla sijaitsevien pienten järvien osalta.
An Bord Pleanála (kaavoitusasioiden valituslautakunta, Irlanti) hyväksyi heinäkuussa 2018 hankkeen, jonka tarkoituksena on ottaa makeaa vettä 0,083 km2:n kokoisesta järvestä, joka sijaitsee Galwayn kreivikunnassa Irlannissa.
High Court kumosi 15.1.2021 antamallaan tuomiolla kyseisen päätöksen myöntää lupa, koska Environmental Protection Agency (ympäristösuojeluvirasto, Irlanti; jäljempänä EPA) ei ollut luokitellut kyseessä olevan järven ekologista tilaa, kuten direktiivissä 2000/60 vaaditaan.
Kyseisen tuomion julistamisen jälkeen yksi High Courtissa käydyn menettelyn osapuolista pyysi EPAn näkemystä. EPA katsoi, että kyseessä oleva järvi ei ollut direktiivissä 2000/60 tarkoitettu vesimuodostuma.
Katsottuaan, että tämä kannanotto vaikuttaa mahdollisesti asian lopputulokseen, High Court päätti aloittaa asian käsittelyn uudelleen ja tiedustella unionin tuomioistuimelta, mitä velvoitteita jäsenvaltioilla on direktiivin 2000/60 nojalla siltä osin kuin on kyse pienten järvien ominaispiirteiden tarkastelusta ja tilan luokittelusta, sekä sitä, millä ehdoin lupa voidaan myöntää hankkeelle, joka mahdollisesti vaikuttaa pieneen järveen, jonka ominaispiirteitä ei ole tarkasteltu ja jonka tilaa ei ole luokiteltu kyseisen direktiivin mukaisesti.
Unionin tuomioistuimen arviointi asiasta
Siltä osin kuin on ensinnäkin kyse jäsenvaltioiden velvoitteesta tarkastella järvien ominaispiirteitä ja luokitella niiden ekologinen tila, unionin tuomioistuin muistuttaa, että pintavesien hyvän tilan säilyttämisen tai ennallistamisen varmistamiseksi direktiiviin 2000/60 sisältyy joukko säännöksiä, joissa otetaan käyttöön monimutkainen prosessi, johon sisältyy useita yksityiskohtaisesti säänneltyjä vaiheita, sen mahdollistamiseksi, että jäsenvaltiot voivat panna täytäntöön tarvittavat toimenpiteet alueillaan sijaitsevien vesimuodostumien yksilöityjen erityispiirteiden ja ominaisuuksien mukaan.
Siltä osin kuin on erityisesti kyse jäsenvaltioiden velvoitteesta tarkastella niiden alueilla sijaitsevien järvien ominaispiirteitä, direktiivin 2000/60 5 artiklassa edellytetään, että kullekin vesipiirille tehdään ominaispiirteiden analysointi direktiivin liitteessä II olevien teknisten määrittelyjen mukaisesti. Kyseisen liitteen sanamuodosta ilmenee selvästi, että liitteessä säädetty velvoite määritellä pintavesimuodostumille tyypille ominaiset vertailuolot ei koske pinta-alaltaan alle 0,5 km2:n kokoisia järviä.
Koska jäsenvaltioiden ei tarvitse tarkastella pinta-alaltaan alle 0,5 km2:n kokoisten järvien ominaispiirteitä direktiivin 2000/60 5 artiklan ja liitteen II mukaisesti, tästä seuraa johdonmukaisesti, että ne eivät myöskään ole velvollisia luokittelemaan tällaisten järvien ekologista tilaa kyseisen direktiivin 8 artiklan ja liitteen V mukaisesti. Tämä tulkinta vahvistetaan muun muassa direktiivin 2000/60 liitteissä II ja V, kun niitä luetaan yhdessä.
Kyseinen toteamus ei kuitenkaan estä niitä jäsenvaltioita, jotka pitävät sitä aiheellisena, soveltamasta direktiivissä 2000/60 säädettyjä ominaispiirteiden tarkastelua ja tilan luokittelua koskevia velvoitteita tietyntyyppisten pinta-alaltaan alle 0,5 km2:n kokoisten järvien osalta.
Siltä osin kuin on toiseksi kyse kansallisten viranomaisten velvoitteista niiden myöntäessä lupaa hankkeelle, joka mahdollisesti vaikuttaa pieneen järveen, jonka ominaispiirteitä ei ole tarkasteltu ja jonka ekologista tilaa ei ole luokiteltu, unionin tuomioistuin toteaa, että direktiivin 2000/60 4 artiklassa säädetyt velvollisuudet, jotka koskevat pintavesimuodostumien tilan huononemisen ehkäisemistä ja tilan parantamista, eivät myöskään koske pinta-alaltaan alle 0,5 km2:n kokoisia järviä, joita jäsenvaltiot eivät kyseisen direktiivin liitteessä II säädetyn mahdollisuuden mukaisesti ole yhdistäneet ryhmiksi ominaispiirteiden tarkastelua varten.
Olisi näet direktiivin 2000/60 systematiikan ja erityisesti direktiivissä käyttöön otetun monimutkaisen prosessin vastaista, että direktiivin 4 artiklan 1 kohdassa täsmennettyjen ympäristötavoitteiden sitova luonne koskisi myös pintavesimuodostumia, joiden osalta ei ole sovellettu eikä ole tarvinnut soveltaa ominaispiirteiden tarkasteltua tai tilan luokittelua, joiden tarkoituksena on mahdollistaa se, että asiassa saadaan mainittujen tavoitteiden saavuttamiseksi tarvittavat tiedot.
Koska pääasiassa kyseessä oleva järvi on kuitenkin yhteydessä Kilkieranin lahden ja saarten muodostamaan erityisten suojelutoimien alueeseen suoran vuorovesiyhteyden kautta, unionin tuomioistuin korostaa, että direktiivin 2000/60 4 artiklan mukaan jäsenvaltion toimivaltaisella viranomaisella on, jollei poikkeusta sovelleta, velvollisuus evätä lupa tietyltä hankkeelta, joka sen vuoksi, että se vaikuttaa järveen, joka on pinta-alaltaan alle 0,5 km2:n kokoinen, aiheuttaa mahdollisesti toisen pintavesimuodostuman, jonka ominaispiirteitä olisi tullut tarkastella direktiivin 2000/60 nojalla, tilan huononemisen tai vaarantaa sen pintavesien hyvän tilan taikka pintavesien hyvän ekologisen potentiaalin ja hyvän kemiallisen tilan saavuttamisen.
Toimivaltaisen viranomaisen on myös selvitettävä, sopiiko kyseessä olevan hankkeen toteuttaminen yhteen niiden toimenpiteiden kanssa, jotka on toteutettu sellaisen ohjelman puitteissa, joka on laadittu direktiivin 2000/60 11 artiklan mukaisesti asianomaiselle vesipiirille kyseisen direktiivin tavoitteiden saavuttamiseksi. Mainitun säännöksen sanamuodosta näet ilmenee, että toimenpideohjelman laajuus ei rajoitu ainoastaan pintavesimuodostumatyyppeihin, joiden ominaispiirteitä tarkastellaan pantaessa täytäntöön direktiivin 2000/60 5 artikla ja liite II.
Erityisesti on niin, että direktiivin 2000/60 11 artiklan 3 kohdan c alakohdan mukaan perustoimenpiteisiin, joita jokaisen toimenpideohjelman on sisällettävä ja jotka ovat vähimmäisvaatimuksia, jotka tulee täyttää, on kuuluttava toimenpiteitä, joilla edistetään tehokasta ja kestävää vedenkäyttöä, jotta vältetään kyseisen direktiivin 4 artiklassa yksilöityjen tavoitteiden saavuttamisen vaarantuminen.
Kun otetaan huomioon se seikka, että pintaveden pienikokoisen osan laatu voi vaikuttaa suuremman osan laatuun, tässä tilanteessa voi olla tarpeen suojella sellaisia pintavesimuodostumia, joiden ominaispiirteitä ei ole, kuten pääasiassa kyseessä olevan järven osalta, tarkasteltu ja joita ei ole tarvinnut tarkastella direktiivin 2000/60 nojalla. Samasta syystä voi olla tarpeen soveltaa kyseisiin pieniin pintavesimuodostumiin direktiivin 2000/60 11 artiklan 3 kohdan e alakohdassa ja liitteessä VI olevan B osan viii alakohdassa mainittuja vedenoton ennakkovalvontatoimenpiteitä.
(
1
)	Vesipolitiikan puitteista 23.10.2000 annettu Euroopan parlamentin ja neuvoston direktiivi 2000/60/EY (EYVL 2000, L 327, s. 1).